Gyvūnas žmogėdra

Gyvūnas žmogėdra – bendras pavadinimas gyvūnams, įpratusiems medžioti žmones maistui. Esminis kriterijus yra būtent įprotis, žmonių medžioklė gyvūnui turi tapti įprastu, nuolatiniu elgesiu. Žmogėdromis nelaikomi gyvūnai, kuriems žmogaus valgymas buvo išimtinis atvejis, pvz., užpuolė žmogų tik sykį iš desperatiško bado, ar nužudė žmogų gindamasis ir vėliau suėdė. Žmogėdromis taip pat nelaikomi žmonių lavonais mintantys maitėdos, jei patys aktyviai žmonių nemedžioja.

Įprastai gamtoje plėšrūnai dažniausiai nelaiko žmogaus maistu, ir žmogėdromis tampa dėl kažkokios priežasties. Dažna priežastis yra sveikatos problemos, dėl kurių gyvūnui tampa labai sunku pagauti įprastą grobį. Pradėjęs badauti, jis desperatiškai medžioja bet ką, ir galiausiai išmoksta, kad žmones medžioti yra lengviausia.

Žinduoliai 

Iš visų laukinių gyvūnų užpuolimų, daugiausiai žmonių yra žuvę nuo tigrų. Čampavato tigrė žmogėdra nužudė bent 436 žmones ir yra daugiausiai žmonių nužudęs žinomas tigras, įrašytas į Gineso rekordų knygą. XX a. pradžioje vien Indijoje būdavo apie 1000 žmonių mirčių dėl tigrų užpuolimų. Dažniausiai, bet ne visada, tigrai medžioja žmones gamtoje, įėjusius į jų teritoriją, patys žmonių gyvenvietes puldinėja labai retai, nors tokių atvejų irgi yra pasitaikę.

Liūtai taip pat kartais tampa žmogėdromis, ir žymiai dažniau, nei tigrai, puldinėja žmonių gyvenvietes. Liūtai žmogėdros taip pat dažnai ėda žmones greta įprasto maisto, ne tik iš nesugebėjimo susimedžioti nieko daugiau. Todėl konkrečios priežastys, paskatinančios liūtus tapti žmogėdromis, nėra tvirtai žinomos.

Leopardai žmogėdromis tampa rečiau, nei liūtai ar tigrai, tačiau tokių atvejų pasitaiko. Savo knygoje „Kumaono žmogėdros“ (1944 m.) gamtininkas ir patyręs žmogėdrų medžiotojas Jim Corbett pastebėjo, kad leopardai dažniau žmogėdromis tampa ne dėl traumų ir nesugebėjimo susimedžioti kitokio maisto, o kai įpranta ėsti žmonių lavonus. Taip atsitinka, pvz., epidemijų metais, kai palaikų būna per daug, ir visų nespėjama kremuoti.

Juodųjų lokių patelės žmones puola dažniausiai gindamos jauniklius, tačiau patinai, net ir nesužeisti ir nebadaujantys, dažnai į žmogų žiūri kaip į grobį. 1900 – 2009 m. periodu JAV (daugiausia Aliaskoje) ir Kanadoje juodieji lokiai nužudė bent 63 žmones. 2011 m. tyrimo duomenimis, iš tų 63 mirtimi pasibaigusių juodųjų lokių užpuolimų, 54 atvejais lokiai puolė žmones kaip grobį.

Ropliai 

Iš roplių, dažniausiai žmones kaip grobį puola krokodilai. Statistiškai, krokodilų užpuolimai yra labai reti, tačiau pasak krokodilų užpuolimų duomenų bazės „CrocBITE“, labai apytiksliais paskaičiavimais, per metus pasaulyje nuo krokodilų žūva apie tūkstantį žmonių.

Dažniausiai žmones puolančios krokodilų rūšys yra dvi: Nilo krokodilas ir Briaunagalvis krokodilas. Užsachario Afrikoje kiekvienais metais Nilo krokodilas nužudo bent kelis šimtus žmonių, paskaičiuota, kad maždaug pusė užpuolimų baigiasi mirtimi. Australijoje iš visų briaunagalvio krokodilo užpuolimų, maždaug ketvirtadalis būna mirtini.

Kita krokodilų rūšis, neretai puolanti žmones, yra Azijoje gyvenantis Crocodylus palustris, kas metus Indijoje nužudantis bent kelis žmones. Maždaug pusė jo užpuolimų baigiasi mirtimi, tačiau skirtingai nei Nilo bei Briaunagalvis, šis krokodilas žmones dažniausiai puola ne dėl maisto. Beveik visada jo aukos randamos neėstos, todėl greičiausiai jis puola gindamas jauniklius ar teritoriją.

Žmonių kanibalizmas 

Bendrinėje kalboje žmogėdromis dar vadinami žmonės-kanibalai.

Nuorodos ir šaltiniai